Čizme od sedam milja

 Jutro, trebalo je biti sasvim obično jutro – budilica, higijena, mirisi toplih napitaka, nezaobilazni razgovor s majkom o dnevnim obvezama, zajutrak i odlazak u školu, no… Nije bilo tako! Umjesto ˝Dobro jutro, Hrvatska ˝ i umirujućih pogleda televizijskih novinara, moju rutinu narušile su suze uplakane djece, uplašene kolone ljudi i majčine hladne riječi: ˝Rat je počeo!“

 Rat – čula sam nešto o toj okrutnoj imenici koja razdvaja obitelji, uništava zavičaje, raseljava narode. Ni malo mi se ne sviđa! Rat se usudio ušuljati u moje misli i svakodnevicu. Ne znam kako sam stigla u školu okupirana prizorima koje sam vidjela na vijestima. Moji vršnjaci prepričavali su jutarnje vijesti. Školske brige postale su posve nebitne.

 ˝*Jedinica iz stare Grčke - skup podataka o nekim ratovima! Nema veze, ispravit ću*!˝razmišljala sam u sebi.

Sličica za sličicom se niže, malo slušamo, malo čitamo, pišemo, razgovaramo, crtamo, pjevamo… Svi učenici nešto rade – ja u svom zabrinutom svijetu!.. Kad bih bar imala moć, čarobnu moć!.. Zvono! Odmor! Idući sat! Konačno nešto i za mene!..

Čujem kako učiteljica govori: *˝Zamislite susret s nekim književnim likom… Možete i posjedovati predmet čarobnih moći! Kamo biste putovali? Što biste promijenili u današnjem svijetu?*˝

Nije još završila s uputama o novoj priči, već sam uskočila u čarobne čizme od sedam milja. Nosile su me brzinom svjetlosti prema zemljama u kojima caruje oružje. Moje čarobne čizmice ljuljale bi se u ritmovima dječjih uspavanki od kojih bi tenkovi zaspali, avioni ušutjeli, bombe i rakete nestale. Ujutro bi poskakivale u ritmovima svih svjetskih plesova dok bi svi protivnički vojnici plesali u kolu oko svijeta. Svoje čizme posudila bih i ljudima koji nisu još upoznali bijele golubice. Sigurna sam da bi im draže bilo slušati dječji smijeh, a ne plač! Svojim čizmama od sedam milja obišla bih cijelu zemaljsku kuglu, pričala bih bajke mnogima koji su ih zaboravili. Svakodnevno bih ih podsjećala na zaborav u kojem dobro pobjeđuje zlo. Naravno, ne bih uspjela sama!. Povela bih i Ivaninu družinu - Kosjenku i čarobne vile. Jezdili bismo na konjima, Vodi Zlovodi presušili bismo izvore. Regoč bi slagao mozaik dobrote, iskrenosti, pravde, a ne obično kamenje.

 Moje plemenite, čarobne čizme obrisale bi suze uplakanim dječjim licima, vratile bi osmijeh svim ljudima i učvrstile vjeru da dobro uvijek pobjeđuje. Svakodnevno bih obilazila ljude koji nemaju dovoljno za život i raznosila viškove hrane koji se nepotrebno bacaju, okrijepila bih sve žedne koji iscrpljeno stradavaju u potrazi za vodom. Nikad se ne bih umorila sve dok na cijelom svijetu ne zavlada zauvijek mir, a Kosjenku, vile i Regoča proglasila bih svjetskim mirotvorcima i odlikovala ih vječnim zapovjednicima. Stvarnost bi postala bajka!

 Kad bi barem tako bilo!..

ČAROBNICA 55441